CELEX: 32013R1261
Language: lt
Date: 2013-12-02 00:00:00
Title: 2013 m. gruodžio 2 d. Tarybos reglamentas (ES) Nr. 1261/2013, kuriuo iš dalies keičiamas reglamentas (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo

6.12.2013   
            
            
               LT
            
            
               Europos Sąjungos oficialusis leidinys
            
            
               L 326/1
            
         TARYBOS REGLAMENTAS (ES) Nr. 1261/2013
   2013 m. gruodžio 2 d.
   kuriuo iš dalies keičiamas reglamentas (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 187 ir 188 straipsnius,
   atsižvelgdama į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdama į Europos Parlamento nuomonę,
   atsižvelgdama į Europos ekonomikos ir socialinių reikalų komiteto nuomonę (1),
   atsižvelgdama į Regionų komiteto nuomonę,
   kadangi:
   
               (1)
            
            
               Tarybos reglamentu (EB) Nr. 723/2009 (2) nustatomas teisinis pagrindas, reglamentuojantis Europos mokslinių tyrimų infrastruktūros konsorciumo (ERIC) steigimo reikalavimus ir procedūras bei šio konsorciumo įsteigimo pasekmes;
            
         
               (2)
            
            
               parama mokslinių tyrimų infrastruktūroms Europoje ir jų plėtra yra nuolatinis Sąjungos tikslas, kaip paskutinį kartą atsispindi Europos Parlamento ir Tarybos sprendime Nr. 1982/2006/EB (3) ir ypač Tarybos sprendime Nr. 2006/974/EB (4);
            
         
               (3)
            
            
               Europos strateginis mokslinių tyrimų infrastruktūros forumas (ESFRI) ir e. infrastruktūrų svarstymo grupė (e-IRG) parengė ir atnaujino pirmąjį Europos mokslinių tyrimų infrastruktūrų veiksmų planą;
            
         
               (4)
            
            
               Nuo tada, kai 2009 m. įsigaliojo Europos mokslinių tyrimų infrastruktūros konsorciumo (ERIC) Bendrijos teisinis pagrindas, ERIC statusas buvo suteiktas dviem Europos mokslinių tyrimų infrastruktūroms;
            
         
               (5)
            
            
               ERIC narėmis gali tapti valstybės narės, asocijuotosios šalys, kitos nei asocijuotosios trečiosios šalys ir tarpvyriausybinės organizacijos;
            
         
               (6)
            
            
               asocijuotosios šalys atlieka esminį vaidmenį rengiant ir įgyvendinant Europos mokslinių tyrimų infrastruktūras, todėl joms turėtų būti leista dalyvauti ERIC veikloje tokiomis pačiomis teisėmis kaip valstybėms narėms, nes savo parama jos padeda didinti Sąjungos mokslinių tyrimų mokslinės kompetencijos lygį ir Sąjungos ekonomikos konkurencingumą;
            
         
               (7)
            
            
               siekiant sudaryti palankesnes sąlygas asocijuotosioms šalims dalyvauti ERIC veikloje, Reglamento (EB) Nr. 723/2009 9 straipsnio 2 ir 3 dalys turėtų būti atitinkamai iš dalies pakeistos, kad asocijuotųjų šalių įnašai visiškai atsispindėtų sąlygose dėl narystės ir balsavimo teisių,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 723/2009 9 straipsnio 2 ir 3 dalys pakeičiamos taip:
   
      „2.   ERIC narėmis turi būti kuri nors valstybė narė ir dvi kitos šalys, kurios yra valstybės narės arba asocijuotosios šalys. Kitos valstybės narės ar asocijuotosios šalys gali tapti narėmis bet kuriuo metu pagal nešališkas ir pagrįstas įstatuose išdėstytas sąlygas arba balsavimo teisių neturinčiomis stebėtojomis pagal tuose įstatuose išdėstytas sąlygas. Kitos nei asocijuotosios trečiosios šalys ir tarpvyriausybinės organizacijos taip pat gali tapti ERIC narėmis laikantis jo įstatuose nustatytų narystės keitimo sąlygų ir procedūrų, jei tokiai narystei pritariama 12 straipsnio a punkte nurodytame narių susirinkime.
      3.   Narių susirinkime valstybės narės arba asocijuotosios šalys bendrai turi balsavimo teisių daugumą. Kai ERIC priimančioji šalis yra valstybė narė, pasiūlymams dėl ERIC įstatų dalinio keitimo priimti reikalingas daugumos valstybių narių, kurios yra to ERIC narės, pritarimas.“
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2013 m. gruodžio 2 d.
      
         
            Tarybos vardu
         
         
            Pirmininkas
         
         E. GUSTAS
      
   
   
      (1)  OL C 161, 2013 6 6, p. 58.
   
      (2)  2009 m. birželio 25 d. Tarybos reglamentas (EB) Nr. 723/2009 dėl Europos mokslinių tyrimų infrastruktūros konsorciumo (ERIC) (OL L 206, 2009 8 8, p. 1).
   
      (3)  2006 m. gruodžio 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1).
   
      (4)  2006 m. gruodžio 19 d. Tarybos sprendimas 2006/974/EB dėl specialiosios programos „Pajėgumai“, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (OL L 54, 2007 2 22, p. 101).